Document ID: 32000R1009

Κανονισμός (ΕΚ) αριθ. 1009/2000 του Συμβουλίου
της 8ης Μαΐου 2000
σχετικά με τις αυξήσεις κεφαλαίου της Ευρωπαϊκής Κεντρικής Τράπεζας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
το πρωτόκολλο για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό"), και ιδίως το άρθρο 28.1,
τη σύσταση της Ευρωπαϊκής Κεντρικής Τράπεζας (ΕΚΤ)(1),
τη γνώμη του Ευρωπαϊκού Κοινοβουλίου(2),
τη γνώμη της Επιτροπής των Ευρωπαϊκών Κοινοτήτων(3),
Αποφασίζοντας σύμφωνα με τη διαδικασία η οποία ορίζεται στο άρθρο 107 παράγραφος 6 της συνθήκης για την ίδρυση της Ευρωπαϊκής Κοινότητας (εφεξής καλούμενη "συνθήκη") και στο άρθρο 42 του καταστατικού,
Εκτιμώντας τα ακόλουθα:
(1) Τα άρθρα 28.1 και 28.2 του καταστατικού ορίζουν ότι οι εθνικές κεντρικές τράπεζες καταβάλλουν κεφάλαιο 5 δισεκατομμυρίων ευρώ στην ΕΚΤ, το οποίο είναι διαθέσιμο κατά την ίδρυση της ΕΚΤ.
(2) Το άρθρο 28.1 του καταστατικού ορίζει ότι το κεφάλαιο αυτό μπορεί να αυξηθεί κατά ποσό που αποφασίζει το διοικητικό συμβούλιο της ΕΚΤ, εντός των ορίων και υπό τις προϋποθέσεις που καθορίζει το Συμβούλιο.
(3) Το άρθρο 123 παράγραφος 1, σε συνδυασμό με το άρθρο 107 παράγραφος 6 της συνθήκης ορίζει ότι το Συμβούλιο, αμέσως μετά την 1η Ιουλίου 1998, θεσπίζει τη διάταξη που αναφέρεται στο άρθρο 28.1 του καταστατικού.
(4) Ο παρών κανονισμός καθορίζει το όριο των μελλοντικών αυξήσεων του κεφαλαίου της ΕΚΤ, παρέχοντας με τον τρόπο αυτό τη δυνατότητα στο διοικητικό συμβούλιο της ΕΚΤ να αποφασίζει σχετικά με αύξηση που θα πραγματοποιηθεί στο μέλλον προκειμένου να διατίθενται επαρκή κεφάλαια για τη στήριξη των δραστηριοτήτων της ΕΚΤ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αυξήσεις του κεφαλαίου της ΕΚΤ
Το διοικητικό συμβούλιο της ΕΚΤ δύναται να αυξήσει το κεφάλαιο της ΕΚΤ, πέραν του ποσού που αναφέρεται στην πρόταση του άρθρου 28.1 του καταστατικού, με ένα πρόσθετο ποσό ύψους μέχρι 5 δισεκατομμύρια ευρώ.
Άρθρο 2
Τελική διάταξη
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικό ως προς όλα τα μέρη του και ισχύει άμεσα σε κάθε κράτος μέλος, σύμφωνα με τη συνθήκη για την ίδρυση της Ευρωπαϊκής Κοινότητας.
Βρυξέλλες, 8 Μαΐου 2000.

Labels: 2
4
15